Արդեօք ի՞նչ է պատահածը, վարպետը իրմէ գոհ չէ՞, սխալ բա՞ն մը ըրած է…, կը մտմտայ ու կը յիշէ, թէ ինչպէս անցեալ շաբաթ վարպետը գործէն հանած էր ուրիշ սփիւռքահայ երիտասարդ մը ու ան տակաւին նոր գործի որոնումներու մէջ է: Նոր գործ գտնելը դիւրի՞ն է ինչու, ռուսերէնի իմացութիւնը պարտադիր է ամէն տեղ, ինչպէս նաեւ տարիներու փորձառութիւնը՝ որեւէ աշխատանքային տեսակի համար: Եթէ այդպէս ըլլայ՝ ի՞նչ պիտի ընէ, ուրկէ՞ նոր գործ պիտի ճարէ, հազիւ ծնողքը ուրախացուցած է այս աշխատանքով, ճիշդ է որ ինք կը յոգնի ու քունը կը զոհէ դասերու պատրաստութեան համար, բայց առանց աշխատանքի ալ կարելի չէ գոյատեւել: